15.05.2007 KL. 03:00

# Dramaets dronning

Maria McKee har i denne tid ikke de bedste betingelser for at fremføre sin stort udtænkte musik live.

 **AF JAKOB LAMBERTSEN**

Inkonst, Malmø:

MARIA MCKEE

Søndag aften

[x] [x] [x] [x] [x]

Hvad gør man, når éns guitarist har sagt ja til et bedre betalt job, og bandets tilbageværende elguitar bortkommer under transporten til Europa? Aflyser turneen?

Ikke Maria McKee. Den californiske undergrundsdiva er i disse dage i Sverige med sit alt for skrabede band. Med sig har hun bassist, trommeslager og korsangerinde, selv om de fleste af hendes sange dybest set er skrevet for symfoniorkester og stort kor.

Men hun har historier, stemninger og melodier, der skal ud, hun har sit piano og sin akustiske guitar, og så har hun en sjælden sans for drama. Med al respekt for vores egen grand prix-DQ, Peter Andersen, er der virkelig noget at lære her om længsel, formørket sind, indre storm og store følelser. Om tristhed, næsten resignation, men dog en vilje til at kæmpe videre.

Som yngre havde Maria McKee enkelte hit. Det er 15-25 år siden, og hun er nu et stykke over 40. Dog fornemmer man, at hun stadig kan være heldig. Hendes bassist, medsangskriver og husbond, Jim Akin, har f.eks. leveret et godt bud med Sullen Soul, som hun indspillede for to år siden. Og A Good Heart, som hun skrev som 19-årig, og som dengang var et hit for ireren Feargal Sharkey, men som hun selv først har indspillet på plade i år, har absolut revivalkvaliteter.

Med det lille band udnyttede hun dygtigt mulighederne for at synge sine sange levende, direkte, intimt og tæt. Indimellem stærkt improviserende. Om stilen var inderlig gospel, countryrock eller storladen pop, var dybest set ligegyldigt. Det væsentlige var, at de fleste af sangenes indhold havde rod i menneskelige erindringer, og at de kom ud med glød i stemmen.

jakob.lambertsen@jp.dk